Tliet vetturi ta’ lussu li kienu se jintbagħtu Malta, ilbieraħ tpoġġew taħt sekwestru fil-Port ta’ Pozzallo mill-Polstrada ta’ Ragusa, b’kollaborazzjoni mal-Uffiċċju ta’ Dwana ta’ Siracusa. Is-sit elettroniku RadioRTM irrapporta li l-kontrolli fuq il-vetturi li jaslu u jitilqu minn Malta, ippermettew li jiġu individwati l-karozzi inkwistjoni. Il-karozzi huma Lamborghini Gallardo, Jaguar Xkrs Coupe u Porshe. Is-sekwestru seħħ fl-ambitu tal-kontrolli li jsiru miż-żewġ naħat proprju minn fejn il-karozzi jkunu se jittellgħu mill-port. Ingħad li fejn saru l-kontrolli nstab li fuq it-tliet karozzi kien hemm provvedimenti ta’ riċerka u sekwestru fiż-żona Schengen. Il-valur kummerċjali tal-karozzi li huma taħt sekwestru jammontaw għal kważi €400,000.